Polisie, weermag volgende ingeënt(Argieffoto: Unsplash) Lede van die Suid-Afrikaanse Polisiediens, sekuriteitswerkers en die weermag sal vanaf volgende week teen Covid-19 ingeënt word. Richard Mamabolo, woordvoerder van die vakbond Popcru, het Dinsdag aan Maroela Media bevestig dat die polisiediens en ander veiligheidspersoneel vanaf 5 Julie hul inentings sal ontvang. “Omdat beamptes onder onbeheerde omstandighede werk, is hulle baie kwesbaar vir die virus. Voordat verder van hulle verwag word om die verspreiding van die virus hok te slaan, moet hulle die nodige inentings ontvang om hulself te beskerm,” het Mamabolo gesê. Die Suid-Afrikaanse Nasionale Redakteursforum (Sanef) het intussen aangedui dat die regering ook die inenting van joernaliste sal prioritiseer. Dié organisasie het Dinsdag in ŉ verklaring gesê hy verwelkom die regering se besluit om joernaliste te prioritiseer in die volgende fase van die nasionale inentingsprogram. Dié sektor sal na bewering kort ná die polisiediens, weermag en personeel van korrektiewe dienste ingeënt word. Volgens Sanef het die regering hulle Maandag meegedeel dat joernaliste volgende aan die beurt gaan kom om Covid-19-inentings te ontvang. Dié program sal afskop sodra alle mediahuise hul werknemers se persoonlike inligting, ouderdomsgroepe en die streek waarin hul werk ingedien het. Alle gemeenskapsmedia-instansies reg oor die land, onder wie vryskutjoernaliste, sal ook vorms ontvang wat hulle aan die regering se kommunikasie- en inligtingstelsel (GCIS) moet stuur. Business Insider het vroeër die maand berig dat die mynbousektor en minibustaxibestuurders ook kort ná lede van die polisie hul inentings sal ontvang. “Die minibustaxi-bedryf vervoer daagliks duisende mense en stel hulself, kondukteurs en die pendelaars wat in die minibustaxi’s vervoer word, in gevaar,” het dr. Barry Kistnasamy, ŉ verteenwoordiger van die gesondheidsdepartement aan Business Insider gesê. Kistnasamy het gesê die finansiële, eiendom-, vermaak- en kommunikasiesektor (wat joernaliste insluit) word deur die regering as laeblootstellingsrisiko-sektore beskou. Dié sektore word nie beskou as ŉ sosio-ekonomiese noodsaaklikheid nie, wat beteken dat hulle moontlik laaste in die ry gaan wees om die entstof te ontvang. Nietemin het Sanef reeds in Januarie vanjaar die nasionale Covid-19-bevelsraad versoek om joernaliste op die lys van noodsaaklike werkers te sit, sodat hulle as sodanig in die volgende fase van die inentingsveldtog geprioritiseer moet word. “Joernaliste het, soos baie ander noodsaaklike werkers, die afgelope paar maande hul lewens in gevaar gestel om hul verantwoordelikheid teenoor die publiek na te kom. Hulle het van hospitale na klinieke, inentingspersele en massa-byeenkomste gegaan om akkurate beriggewing aan die publiek te verskaf oor die stand van sake in die land,” het Sanef gesê. Sanef het ŉ beroep op alle media-instansies gedoen om die inenting met ywer te ontvang sodat die regering na die volgende prioriteitsektor kan beweeg. Intussen wag ander sektore, soos sentrums vir vroeë kinderontwikkeling, ook nog vir duidelikheid van die departement van maatskaplike ontwikkeling of werkers by dié sentrums, soos onderwysers, ook entstofprioriteit gaan geniet.